Gravidele în travaliu urcau și coborau 2 etaje înainte de naștere la Spitalul Ilfov, în timp ce în corpul cu blocul operator o firmă privată oferă ”internări în regim hotelier”! Noi detalii din raportul Corpului de Control pe care ministrul PSD Bodog și președintele CJ Petrache, PNL, îl țin ascuns publicului

vineri, 12 ianuarie 2018, 6:53

”Traseul până la blocul de nașteri trece prin zone cu risc de contaminare și este foarte lung, în condițiile în care pacienta gravidă cu iminență de naştere nu poate fi supusă unui asemenea efort” Corpul de Control al Ministerului Sănătății, octombrie 2017

Povestea Spitalului Ilfov grupează multe nume cu probleme din Sănătatea românească.

Fostul manager este Eduard Armeanu, promovat de Pandele și de Firea, și cel pomenit de Secureanu că i-ar fi cerut bani de campanie electorală!

Actualul manager este Patricia Ene, protejată de ministrul Bodog și de președintele Petrache, cel care o poate schimba, dar n-o face.

Patricia Ene este iubita lui Alexandru Grumaz, cu mari afaceri la Ilfov, dar întâlnit și la ”Malaxa”.

Gazeta publică azi raportul integral al Corpului de Control.

Ministerul Sănătății a comunicat ieri, la cererea ziarului, cifrele infecțiilor nosocomiale de la Spitalul Ilfov.

În 2014 și 2015 nu au raportat nici una!

116 infecții nosocomiale a raportat Spitalul Ilfov în 2017

37 infecții nosocomiale a raportat Spitalul Ilfov în 2016

0 infecții nosocomiale a raportat Spitalul Ilfov în 2014 și 2015

De Mirela Neag, Răzvan Luțac și Cătălin Tolontan

”Saloanele de supraveghere a gravidelor trebuie să se afle în apropierea blocului de naşteri”.

O frază banală.

Iar frazele acestea de abecedarul medicinei, de care țineau cont călugării Sf. Ioan, cu aproape 1000 de ani în urmă, în spitalele lor pentru nevoiași, sunt necesare în România anului 2017.

Pentru că nu se respectă.

Labirintul de dinainte de naștere

În cazul Spitalului Ilfov, Corpul de Control al ministrului Bodog a descoperit că femeile însărcinate sunt internate în corpul G, la etajul 2.

Sala de nașteri este în alt corp, E.

Tot la etajul 2.

Ca să ajungă din ”G” în ”E”, gravidele coboară două etaje, merg sănătos pe coridoare, prin holul de acces al laboratorului de radiologie și imagistică, apoi prin ortopedie și, în final, urcă două etaje.

Asta chiar înainte de naștere.

E un test atletic final.

Un labirint al disprețului și, spun inspectorii Corpului de Control, ”un risc de contaminare”.

Ce e acolo? O firmă privată

În mod normal, mamele ar trebui să fie internate înainte de naștere tot în ”E”, unde este blocul operator.

Măcar la un etaj vecin, dacă nu pe același etaj.

Dar ce se găsește exact în ”E”, la un etaj vecin?

O firmă privată: Promedica.

Firma internează mamele și copiii pe bani, ia 90% din venituri și dă restul de 10% spitalului public care i-a pus la dispoziție tot, inclusiv angajații.

Povestea cu Promedica rezistă din 2008, indiferent dacă la cârma acestui spital a fost PNL, PSD și, acum, din nou PNL.

Exasperați, cei din corpul de control au cerut o soluție măcar pentru traseul gravidelor. Și, din noiembrie 2017, ”urgențele sunt consultate la nivelul UPU”.

Afacerea unui medic-politician PNL

Un microcosmos care descrie macrocosmosul sănătății din România.

Aceasta este povestea Spitalului Ilfov.

În epopee se regăsesc nume pe care le veți recunoaște.

În 2008, managerul Sorin Gheorghiu semnează asocierea dintre spital și firma privată Promedica.

Presa a scris mult despre acest parteneriat.

În 2012, Evenimentul zilei identifică și beneficiarul, în persoana medicului Adrian Neacșu, șeful PNL al Sectorului 2.

Eduard Armeanu, îl țineți minte?, ajunge director imediat după semnarea afacerii, în 2009.

Contractul curge netulburat.

Armeanu ia poziție publică împotriva contractului abia după ce presa prinde firul.

În instanță însă, și până la Armeanu, și după el, spitalul nu se apără cum trebuie, constată în 2017 Corpul de Control.

90% ia Promedica, 10% ia spitalul

Sunt atât de multe puncte care puteau fi atacate la asocierea cu Promedica, susțin inspectorii.

Începând cu împărțirea costurilor de operare a secției unde mamele se internează împreună cu copiii: cheltuielile sunt 100% la spital și 0% la firmă.

În timp ce veniturile sunt inversate: 90% la firmă și 10% la spital.

Cine pierd? Pacienții.

Mamele care nasc ar trebui să fie internate gratis cu copiii, dar, dacă vor condiiții mai bune, achită ”o coplată” către Promedica.

”Coplată”?

Armeanu. Eduard Armeanu

Eduard Armeanu

În sistemul românesc public de sănătate, ”coplata” a ajuns să denumească o discriminare pe bază de bani.

Și o bază a afacerilor făcute pe seama spitalelor publice, adică pe cârca cetățenilor care le finanțează din impozite.

În combinația Spitalul Ilfov – Promedica, din 2008 și până azi spitalul s-a apărat prost în instanță.

Nu a denunțat ilegalitatea contractului, susține acum Corpul de Control al ministerului.

În schimb, același Corp de Control arată în raport cum Eduard Armeanu îi dă unei amice, avocata Florentina Jejeran, 5.000 de euro pe lună vreme de trei ani.

Ca să asiste juridic Spitalul Ilfov.

Domnia lui Armeanu la spital se termină brusc.

E recuperat de Pandele și avansat de Firea

În 2015, Eduard Armeanu e silit de ANI să plece de la Spitalul Ilfov pentru incompatibilitate.

Numai că el e recuperat rapid și avansat.

Membru PSD Ilfov, pupil al lui Florin Pandele, soțul Gabrielei Firea, Armeanu primește o poziție legată de sănătate în Primăria Voluntari.

Asta tranzitoriu că poate mai mult.

Triumfător, ajunge în fruntea spitalelor bucureștene, chiar în debutul mandatului Gabrielei Firea!

Legătura cu Secureanu

Armeanu e dat afară de primarul Capitalei abia după ce Gazeta dezvăluie (I+II+III):

Că a cărat-o pe avocata Jejeran după el, tot cu 5.000 de euro lunar, din bugetul bucureștenilor.

Că el continuă să fie incompatibil, conform legii.

Că Florin Secureanu i-a pomenit numele lui Armeanu ca intermediat care i-a cerut bani pentru campanie în numele primarului Firea.

PNL, PSD și iarăși PNL

Pe locul ocupat altădată de Armeanu în fruntea Spitalului Ilfov stă astăzi Patricia Ene.

Onest discutând, Armeanu a stat șase ani la spital, Ene a fost numită în februarie 2016, abia împlinește doi ani. Pagubele sunt transpartinice și proporționale numai cu timpul.

PNL, PSD, din nou PNL.

Marian Petrache, șeful Consiliului Județean Ilfov, PNL

Director interimar, Ene a fost propulsată de Marian Petrache, penelist de frunte și actualul șef al Consiliului Județean.

Imagini de la Revelionul acestui an, publicate de cancan.ro, o arată pe Patricia Ene într-o relație cu Alexandru Grumaz, patronul Grupului Denimed.

Gruparea Denimed înseamnă mai multe firme care fac afaceri cu zeci de spitale, în principal servicii de spălătorie.

La Spitalul Ilfov, Grumaz are contracte de milioane de euro.

De asemenea, Grupul Denimed apare în contractele cu ”Malaxa”, iar numele Grumaz se regăsesc în relatările oamenilor din spitalul condus de Florin Secureanu.

Scara pe care urcă mamele

”Secureanu se plângea mereu că nu are loc de întors și trebuie să facă afaceri cu Alexandru Grumaz”, spune un apropiat al fostului manager de la ”Malaxa”.

Grumaz și băiatul lui Oprescu intrau împreună la Secureanu în birou.

Alexandru Grumaz (dreapta) și Patricia Ene. Foto: captură cancan.ro

Secureanu, Armeanu, Grumaz, Ene și protejații, prietenii și afiliații lor.

Sănătatea din România continuă să învârtă aceleași nume, ca o moară de promisiuni mereu înșelate.

Forța acestor rețele?

Ce dovadă mai bună decât faptul că raportul sever pe care îl citiți acum a ajuns degeaba de câteva luni și la ministrul sănătății, Florian Bodog, și la Marian Petrache, șeful CJ Ilfov. Fără consecințe.

Ministerul a comunicat ieri ziarului că a trimis concluziile sale către Marian Petrache, dar fără să spună ce concluzii!

Și, în toți acești ani, gravidele în travaliu au coboarât două etaje, au mears pe holuri, prin anticamera de la radiologie, un traseu pe care-l încheie în forță.

Ca o încununare a efortului, mamele urcau încă două etaje pe scara pe care a întrezărit-o cândva Iacov, o scară sprijinită de pământ și cu vârful în cerul la care se roagă în fiecare zi să le apere copiii.

Iată raportul integral al Corpului de Control al Ministerului Sănătății la Spitalul Județean Ilfov.

Citește și: Nou-născut de 3,7 kg infectat cu candida și mort de septicemie. Ministerul Sănătății a trimis controlul la trei luni după deces!

Corpul de Control: ”La Spitalul Ilfov, valvele folosite la gravide și pompele de aspirație ale nou-născuților sunt sterilizate în găleți puse pe jos și fără calculul timpilor!”. Ministrul Bodog știe și îl protejează pe manager!